b"\n_START_ARTICLE_\nAltitud\xc4\x97\n_START_PARAGRAPH_\nAltitud\xc4\x97 (pranc. l'altitude) \xe2\x80\x93 vietov\xc4\x97s, statinio, bet kurio kito objekto ar jo ta\xc5\xa1ko vertikalus auk\xc5\xa1tis nuo sutartinio atskaitos ta\xc5\xa1ko. Paprastai geografijai, geodezijai, kartografijai, meteorologijai, architekt\xc5\xabrai, aviacijai, fizikai, biologijai atskaitos ta\xc5\xa1ku tarnauja j\xc5\xabros lygis.\n_START_SECTION_\nAltitud\xc4\x97s \xc4\xaftaka\n_START_PARAGRAPH_\nDid\xc5\xbeiausi\xc4\x85 \xc4\xaftak\xc4\x85 altitud\xc4\x97 turi organizmams, nes priklausomai nuo auk\xc5\xa1\xc4\x8dio kinta atmosferos ar vandens sl\xc4\x97gis, temperat\xc5\xabra, dr\xc4\x97gm\xc4\x97, o tai lemia organizm\xc5\xb3 galimybes gyvuoti ar net i\xc5\xa1gyventi tam tikrame auk\xc5\xa1tyje. Staigus auk\xc5\xa1\xc4\x8dio nuo j\xc5\xabros lygio ir su juo susijusi\xc5\xb3 veiksni\xc5\xb3 pasikeitimas gali sukelti negr\xc4\xaf\xc5\xbetamus organizmo sandaros poky\xc4\x8dius. Su \xc5\xa1iomis problemomis da\xc5\xbeniausiai susiduria lak\xc5\xabnai, alpinistai, narai._NEWLINE_Atmosferos sl\xc4\x97gis turi tiesiogin\xc4\x99 priklausomyb\xc4\x99 nuo altitud\xc4\x97s. Sl\xc4\x97g\xc4\xaf j\xc5\xabros lygyje sutarta laikyti 1 atm (atmosfera), jis lygus 760 mm gyvsidabrio stulpelio, arba 1013,25 mb (milibaras), arba 1013,5 hPa (hektopaskalis). 1000 m auk\xc5\xa1tyje gyvsidabrio stulpelio auk\xc5\xa1tis siekia 674 mm Hg, 4800 m auk\xc5\xa1tyje 416 mm Hg, o 8848 m. (Everestas) tik 236 mm Hg.\n_START_SECTION_\nIstorija\n_START_PARAGRAPH_\nPirm\xc4\x85j\xc4\xaf \xc5\xbeinom\xc4\x85 auk\xc5\xa1\xc4\x8dio matavim\xc4\x85 atliko Eratostenas, matuodamas Gizos piramid\xc5\xbei\xc5\xb3 auk\xc5\xa1t\xc4\xaf. Nustatyti \xc5\xbeem\xc4\x97s pavir\xc5\xa1i\xc5\xb3 lygi\xc5\xb3 skirtumus pirmiesiems prireik\xc4\x97 Senov\xc4\x97s Romos akveduk\xc5\xb3 statytojams. Ypatingai daug \xc5\xbeem\xc4\x97s lygio matavim\xc5\xb3 buvo atlikta XIX a. prad\xc5\xbeioje. Tod\xc4\x97l atsirado b\xc5\xabtinyb\xc4\x97 \xc4\xafvesti \xc5\xbeem\xc4\x97s lygio standartus."